สธ.เดินหน้ายกระดับการแพทย์ปฐมภูมิ เพิ่มคุณภาพบริการ ใช้เทคโนโลยีดิจิทัลช่วยเข้าถึงและเชื่อมโยงข้อมูลเครือข่ายอย่างเป็นระบบ
นพ.โอภาส การย์กวินพงศ์ ปลัดกระทรวงสาธารณสุข กล่าวว่า กระทรวงสาธารณสุขได้พัฒนาระบบสุขภาพปฐมภูมิมาต่อเนื่อง ภายใต้ พ.ร.บ.ระบบสุขภาพปฐมภูมิ พ.ศ. 2562 ทำให้เกิดความมั่นคงด้านสุขภาพในระดับพื้นที่ โดยเฉพาะในกลุ่มโรงพยาบาลเฉลิมพระเกียรติที่ตั้งขึ้นเพื่อดูแลประชาชนในถิ่นทุรกันดารห่างไกล ที่มีปัญหาการเข้าถึงระบบสาธารณสุข ให้เข้าถึงการบริการสุขภาพได้มากและสะดวกยิ่งขึ้น แต่จากสภาพสังคมที่เปลี่ยนแปลงไปเขตชนบทมีความเป็นเมืองมากขึ้น ประชาชนในชนบทเข้าถึงบริการสุขภาพสะดวกขึ้น แต่ประชาชนในเขตเมืองกลับเข้าถึงบริการสุขภาพได้ลดลง จึงมอบให้สำนักสนับสนุนระบบสุขภาพปฐมภูมิ ประสานความร่วมมือกับเครือข่ายโรงพยาบาลเฉลิมพระเกียรติ เพื่อปรับแนวทางการพัฒนาระบบสุขภาพปฐมภูมิให้สอดคล้องกับสภาพการณ์ที่เปลี่ยนแปลงที่จะเกิดขึ้นในอนาคต ทั้งนี้ กลุ่มโรงพยาบาลเฉลิมพระเกียรติทั่วประเทศ ประกอบด้วย โรงพยาบาลสมเด็จพระยุพราช 21 แห่ง โรงพยาบาลชุมชนเฉลิมพระเกียรติ 11 แห่ง และโรงพยาบาลชัยพัฒน์ 5 แห่ง ถือเป็นโรงพยาบาลที่มีศักยภาพและประสบการณ์ในการพัฒนาระบบสุขภาพปฐมภูมิในทุกมิติ เป็นหน่วยนำร่องในการพัฒนาการเปลี่ยนแปลงในระบบปฐมภูมิ เช่น จัดตั้งคณะกรรมการอย่างเป็นรูปธรรม จัดทำยุทธศาสตร์ แบ่งปันทรัพยากรร่วมกัน เชื่อมโยงข้อมูลและเครือข่ายอย่างเป็นระบบใช้เทคโนโลยีดิจิทัลที่เหมาะสม หารือผู้เชี่ยวชาญในพื้นที่ รวมถึงการกำหนดนิยามปฐมภูมิในบริบทสังคมยุคใหม่ เป็นต้น